লোকাল ট্রেনে সহযাত্রীদের মধ্যে বচসা নতুন কোনও ঘটনা নয়। বসার জায়গা দখল, দরজা আটকে দাঁড়িয়ে থাকার মতো বিষয় নিয়ে লোকাল ট্রেনের যাত্রীদের মধ্যে বচসা নিত্যনৈমিত্তিক ঘটনা। কিন্তু সেই ঝগড়া যে রক্তক্ষয়ী হতে পারে, মঙ্গলবার তার সাক্ষী থাকল আপ হাসনাবাদ লোকাল। ট্রেনের বচসার জেরে কান কাটা গেল ট্রেন যাত্রী এক যুবকের।

মঙ্গলবার ঘটনাটি ঘটে শিয়ালদহ-হাসনাবাদ শাখার ভাসিলিয়া স্টেশনে। বিকেল সাড়ে তিনটে নাগাদ হাসনাদবাদগামী ট্রেনটি ভাসিলিয়া স্টেশনে ঢোকার আগে থেকেই ব্যাগ রাখা নিয়ে বচসার সূত্রপাত। প্রত্যক্ষদর্শী এক যুবক জানিয়েছেন, ভিড় ট্রেনে ব্যাগ রাখা নিয়ে হাসানুর সর্দার নামে এক যুবকের সঙ্গে ফারুক মণ্ডল এবং কচি মণ্ডলের বচসা শুরু হয়। বচসা গড়ায় হাতাহাতিতে। দু’পক্ষের হয়েই বচসায় জড়িয়ে পড়েন আরও কিছু যাত্রী। অভিযোগ, এরই মধ্যে আচমকা হাসানুরের কান কামড়ে ছিঁড়ে দেয় ফারুক নামে ওই যুবক। হাসানুরের কান থেকে প্রবল রক্তপাত শুরু হয়। 

 
ভাসিলিয়া স্টেশনে ট্রেন পৌঁছলে হাসানুরকে ট্রেন থেকে নামিয়ে প্রথমে বিশ্বনাথপুর প্রাথমিক স্বাস্থ্যকেন্দ্রে নিয়ে যাওয়া হয়। কানের কাটা অংশটিও সঙ্গে করে নিয়ে যান সহযাত্রীরা। কিন্তু অত্যাধিক রক্তক্ষরণ হওয়ায় তাঁকে বারাসত সদর হাসপাতালে স্থানান্তরিত করা হয়। সেখানেই কানের কাটা যাওয়া অংশ ফের জোড়া লাগান চিকিৎসকরা।

ঘটনার জেরে অভিযুক্ত দুই ভাই ফারুক মণ্ডল এবং কচি মণ্ডলের নামে দেগঙ্গা থানায় অভিযোগ দায়ের করা হয়েছে।